Johann Gerhard Reinhard Andreae

Johann Gerhard Reinhard (J.G.R.) Andreae (født ca. 17. desember 1724 i Hannover, død 1. mai 1793 i Hannover) var en hannoversk naturforsker, alkymist, kjemiker, geolog og hoffapoteker i opplysningstiden. Han var et utpreget universalgeni og var internasjonalt kjent for sine naturhistoriske samlinger, og for sitt banebrytende vitenskapelige arbeid om jordarter og deres betydning for moderne landbruk. Han var en venn av mange av sin samtids ledende vitenskapsmenn, blant andre Benjamin Franklin, Pieter van Musschenbroek og George Shaw. Planteslekten Andreaea (typeslekten for familien Andreaeaceae) ble oppkalt etter ham. Andreae var også kjent som en stor offentlig mesén i Hannover.


== Biografi ==
Han var sønn av den velstående hoffapotekeren Leopold Andreae (1686–1730), som eide det kjente apoteket Andreae & Co. i Hannover, og Katharina Elisabeth Rosenhagen (død 1752). Farfaren var apotekeren Ernst Leopold Andreae (død ca. 1640). Andreae-apoteket ble grunnlagt i 1639 med privilegium fra hertug Christian Ludvig av Braunschweig-Lüneburg og overtatt av oldefaren Johann Andreae i 1645. Det ble raskt Hannovers første hoffapotek.

Andreae gikk først i lære som apoteker, og etter oppfordring fra hofflege P.G. Werlhof (1699–1767) studerte han naturvitenskaper; geologi og kjemi under Johann Heinrich Pott i Berlin, kjemi, mineralogi og metallurgi under Johann Andreas Cramer i Blankenburg, og kjemi under Hieronymus David Gaubius i Leyden. I 1747 overtok han farens apotek i Hannover.

I 1763 gjennomførte han en reise på kryss og tvers i Sveits for å studere herbaria, fossiler og krystallsamlinger, saliner, varmekilder og isbreer. Hans «brev fra Sveits til Hannover» ble publisert 1764–65 i Hannoversche Magazin, og ble utgitt som en forseggjort bok i Zürich i 1776. På oppdrag fra kurfyrsten av Hannover studerte han jordarter og deres betydning i landbruk. I 1767 utgav han Alchemistische Briefe, med flere farmasøytiske innsikter. Mellom 1778 og 1781 hadde han Jakob Friedrich Ehrhart (elev av Carl von Linné) ansatt til å organisere sine naturhistoriske samlinger, herunder et herbarium og en frøsamling.
Han var venn av Pieter van Musschenbroek, Jean-André Deluc, Benjamin Franklin og Philipp Friedrich Gmelin, som han møtte på sine reiser.
Andreae hadde ingen egne barn. Hans søster Sophie Elisabeth Andreae (1730–1764) var gift med forretningsmannen og teaterlederen Abel Seyler. Da søsteren døde og ektemannen viet seg fullstendig til teateret, overtok J.G.R. Andreae ansvaret for søsterens tre barn fra 1764 og ble for alle praktiske formål deres farsfigur. De var Abel Seyler (f. 1756), som ble hoffapoteker i Celle, Ludwig Erdwin Seyler (1758–1836), som ble gift med den eldste datteren av Hamburg-bankieren Johann Hinrich Gossler og selv ble medeier i Berenberg Bank i 1788, og Sophie Seyler (1762–1833), gift med dikteren Johann Anton Leisewitz. Da svogeren Abel Seylers teater var på randen av konkurs i 1770 betalte J.G.R. Andreae motvillig ned teaterets gjeld. Nevøene og niesen overtok Andreae & Co. etter onkelens død, og nevøen Abel Seyler solgte apoteket i 1803, noe som markerte slutten på Andreae-familiens eierskap.
Andreae var i fjern slekt med niesens ektefelle Johann Anton Leisewitz. I ungdomstiden hadde Leisewitz ofte vært gjest i Andreae-hjemmet, med dets store bibliotek, og han uttalte senere sin store respekt for Andreae, som han anså som en onkel.Andreae avslo medlemskap i en rekke vitenskapelige selskaper, ettersom han anså slike æresbevisninger som «lærd sjarlataneri».


== Verk ==
Briefe aus der Schweiz nach Hannover geschrieben, in dem Jahre 1763 (Online)
Alchemistische Briefe, 1767
Abhandlung über eine beträchtliche Anzahl Erdorten, aus Sr. Majestät deutschen Landen etc. Und von derselben Gebrauch, für den Landwirth, 1769


== Referanser ==


== Litteratur ==
Joachim Knoll, Die Schweizreise des hannoverschen Apothekers Johann Gerhard Reinhard Andreae im Jahr 1763. Niemeyer, 2006.
Verzeichniss der Büchersammlung des Apothekers J.G.R. Andreae, 1794


== Eksterne lenker ==
(en) Johann Gerhard Reinhard Andreae – kategori av bilder, video eller lyd på Commons 
Museum Digital